《任邱道中与王道坚策驴联句》
明代·谢与思

何处五云居，迢迢一骑趋。风尘瀰日夜，踪迹混坭涂。

短铗冲星瀰，长鞭共鸟徂。林村烟际渺，钟磬寺深无。

官道弦能直，乡音地每殊。淮阴疑太白，洛水识尧夫。

芳草王孙意，飞花少妇垆。愁萦诗漫遣，裘敝酒堪沽。

荡漾怜香絮，微茫指碧芜。倦馀皮骨在，家远影形孤。

斜日低含陇，高枝半聚乌。多岐行自失，逐侣后仍呼。

旅况违春燕，盘餐足野蔬。无为笑游历，吾志本桑弧。

作者简介：谢与思，字见齐，一字方壶。番禺人。明神宗万历八年（一五八〇）进士。官诸暨知县，寻调大田，为蜚语所中，贬秩。筑小楼于郊坰以隐居。卒年三十二。有《抱膝居存稿》。清温汝能《粤东诗海》卷三八、清同治《番禺县志》卷四一有传。